CELEX: 62012TN0397
Language: et
Date: 2012-09-06 00:00:00
Title: Kohtuasi T-397/12: 6. septembril 2012 esitatud hagi — Diputación Foral de Bizkaia versus komisjon

20.10.2012   
            
            
               ET
            
            
               Euroopa Liidu Teataja
            
            
               C 319/15
            
         6. septembril 2012 esitatud hagi — Diputación Foral de Bizkaia versus komisjon
   (Kohtuasi T-397/12)
   2012/C 319/29
   Kohtumenetluse keel: hispaania
   
      Pooled
   
   
      Hageja: Diputación Foral de Bizkaia (Hispaania) (esindaja: advokaat I. Sáenz-Cortabarría Fernández)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tunnistada vaidlustatud otsuse artikkel 2 tühiseks osas, milles see tunnistab ebaseaduslikuks 15. aprillil 2009 teatatud lepingutes ette nähtud abi, või teise võimalusena osas, milles see tunnistab ebaseaduslikuks abi, mis on ette nähtud teatatud maalepingus;
            
         
               —
            
            
               tunnistada vaidlustatud otsuse artiklid 5 ja 6 tühiseks osas, milles komisjon lähtus ELTL artikli 108 lõikes 2 ettenähtud asutamislepinguga kooskõla hindamisel eeldusest, et tegemist on ebaseadusliku abiga;
            
         
               —
            
            
               igal juhul mõista kohtukulud välja komisjonilt.
            
         
      Väited ja peamised argumendid
   
   Vaidlustatud otsus (1) tunnistab ebaseaduslikuks abiks, vastavalt siseturuga kokkusobiv ja kokkusobimatu, kaks lepingut, „maalepingu” ja „elamutelepingu”, mis sõlmiti 15. detsembril 2006 ühelt poolt äriühingu Bizkailur SA (riigi osalusega äriühing, mis kuulub 100 % Diputaciónile) ja teiselt poolt äriühingute Habidite Technologies Pais Vasco SA, Grupo Empresarial Afer SL ning Grupo Habidite vahel, ja mis käsitlevad Habidite tehase rajamist Alonsótegui’sse.
   Hagi põhjenduseks esitab hageja neli väidet.
   
               1.
            
            
               Esimene väide, et tegemist on õigusnormi rikkumisega osas, milles otsus kvalifitseerib 2006. aasta lepingutes ette nähtud abi ebaseaduslikuks, märkides, et sel kuupäeval eksisteeris õiguslikult siduv ja tingimusteta kokkulepe anda Habiditele abi. Komisjon ei võta arvesse õiguslikke tagajärgi, mis tulenevad lepingute tõlgendamisest vastavalt siseriiklikele õigusnormidele, mis neid reguleerivad (eelkõige Código Civili artikkel 1258).
            
         
               2.
            
            
               Teine väide, mis on esitatud teise võimalusena, tugineb õigusnormi rikkumisele vaidlustatud otsuses osas, milles see tunnistab „maalepingus” sisalduva abi ebaseaduslikuks, kuna see ei arvesta asjaolu, et asjaomane leping näeb sõnaselgelt ette, et selle rakendamisel tuleb järgida õigusnorme („kui see on seaduslikult võimalik”), rikkudes tõlgendamise ja põhjendamatu kohaldamisega ELTL artikli 108 lõike 3 sätteid ja nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks, (2) artikli 1 punkti f.
            
         
               3.
            
            
               Kolmas väide tugineb määruse nr 659/1999 artikli 6 lõike 1 ja hea halduse üldpõhimõtte ning eelkõige Diputacióni kui ELTL artikli 108 lõikes 2 ette nähtud menetluses huvitatud isiku menetluslike õiguste ja tagatiste rikkumisele, mis seisneb selles, et Diputacióni kohane osalemine komisjoni algatatud haldusmenetluses oli tegelikkuses põhjendamatult muudetud võimatuks, raskeks või piiratuks ja et tal ei olnud võimalust esitada oma seisukohti kasulikult ja tõhusalt asjaolu suhtes, mille kohaselt oli igal juhul tegemist ebaseadusliku abiga.
            
         
               4.
            
            
               Neljas väide tugineb põhjenduste puudumisele või ebapiisavale põhjendamisele, kuna komisjon hindas ELTL artikli 108 lõikes 2 viidatud kokkusobivust eelduse kohaselt, et tegemist oli ebaseadusliku, mitte aga teatatud abiga.
            
         
      (1)  Komisjoni 27. juuni 2012. aasta otsus, mis käsitleb riigiabi SA.28356 (C 37/2009) (ex N 226/2009), Habidite Alonsótegui (K(2012) 4194 lõplik).
   
      (2)  EÜT L 83, lk 1; ELT eriväljaanne 08/01, lk 339.